google/wiki40b huggingface dataset:
עץ הלחם

תיאור

עצי הלחם גדלים עד לגובה של כעשרים מטרים והם מתאפיינים בעלים גדולים ועבים בעלי מבנה נוצתי. פרחי עצי הלחם מתחלקים לזכר ונקבה, כאשר שני המינים צומחים מאותו עץ. הפרחים הזכריים צומחים ראשונים, והנקבות שצומחות זמן קצר מאוחר יותר מוכנות להאבקה תוך שלושה ימים. ההאבקה מתבצעת לרוב על ידי עטלפי פרי. כמו שאר מיני משפחת התותיים עצי הלחם מיצרים מיץ דמוי חלב המשמש לאיטום סירות.
עצי הלחם הם צמחים בעלי תפוקה גבוה מאוד של מזון- עץ בודד מסוגל להפיק עד 200 פירות בעונה - לפי הלחות בסביבתו (לדוגמה, בדרום הודו עצים מפיקים בן 150 ל-200 פירות בעוד שבאיים הקאריבים הממוצע לעץ עומד על 25). פירות עץ הלחם דומים בגודלם לאשכוליות וקליפתם קשה. בניגוד לרוב הפירות בטבע, פירות עצי הלחם לא מתפתחים משחלות הפרח כי אם מהעטיף הנפוח שלו. כיום ניתן למצוא פירות עצי לחם ללא גרעינים.

שימושים

פירות עץ הלחם מהווים מרכיב מזון עיקרי באזורים טרופיים רבים. הצמח, שכיום נפוץ גם מחוץ לאזור גידולו המקורי, עשה דרכו מאי לאי תודות למטיילים פולינזים שלקחו איתם שורשים וגבעולים חיים של הצמח בסירותיהם. פרי עץ הלחם עשיר בעמילן, בוויטמין B1 ובוויטמין C.
כיוון שפרי עץ הלחם עונתי, התפתחו שיטות לשימורו וכך הפך למרכיב מזון מרכזי במקומות שונים. טכניקה לשימור הפרי שהתפתחה במהלך השנים היא קבירת פירות מקולפים בבור עטוף בעלים למשך מספר שבועות, עד שלבסוף הם תוססים והופכים לעיסה המשתמרת למשך יותר משנה (קיימים דיווחים על בורות בהם הצליחו לשמור פירות למשך שלושים שנים). גם ללא שימור, מפיקים רוב סוגי עצי הלחם מספר מצומצם של פירות שלא בעונה הסדירה, כך שתמיד ניתן למצוא על העץ פירות טריים.
את פרי עץ הלחם ניתן לאכול לאחר בישול או להשתמש בהם כמרכיבים במתכונים מורכבים. טעמו של הפרי לאחר בישול דומה מאוד לזה של לחם (ומכאן נובע שמו). נהוג לאכול את הפירות המבושלים יחד עם חלב קוקוס ועלי בננה אפויים, או לחלופין צלויים מעל אש וממולאים בחלב קוקוס, סוכר, חמאה, בשר או פירות אחרים.
מלבד פרי למאכל, לעץ הלחם שימושים נוספים: כעץ גולמי בבנייה ובבניית סירות בשל עמידותו בפני טרמיטים ותולעים. קליפת העץ משמשת להכנת נייר. לעץ אף שימושים רפואיים מסורתיים, החל מטיפול בדלקות עיניים וכלה בטיפול בכאבים בגב התחתון.

במיתולוגיה

על פי המיתולוגיה ההוואיית עץ הלחם נוצר בעקבות הקרבתו של אל המלחמה קוו. קוו, שהתחזה לאיכר התאהב בבת תמותה, נישא לה והקים עמה משפחה. כעבור מספר שנים פקד את הכפר רעב כבד, והאל, שלא יכל עוד לראות את משפחתו סובלת, אמר לאשתו שהוא מסוגל להצילם אולם הוא יאלץ לעזוב אותה לנצח. אשתו סירבה בתחילה, אולם משילדיה החלו מתים מרעב, היא הסכימה. קוו יצא אל גינת ביתו, שם הוא נפרד מאשתו וצלל אל תוך האדמה עד שרק ראשו נותר מבצבץ מהחול. אשתו התאבלה במקום בו נעלם ימים ולילות ודמעותיה השקו את הקרקע. לאחר זמן מה, גדל במקום שתיל קטן, שעד מהרה הפך לעץ ענק ממנו גדלו די פירות בעבור הכפר כולו. היה זה עץ הלחם הראשון.
ארץ החרדונים

היסטוריה

בעבר המקום שימש כאתר בלתי חוקי להשלכת פסולת, וכחלק מתהליך פיתוח השמורה הציבה קק"ל בשטח שלטי הסבר וגידרה את החלקות בבולי עץ, כדי למנוע מכלי רכב לנסוע בשטח ולהרוס את המחילות שבהן החרדונים מסתתרים.
בנוסף ישנה גבעה קטנה הצופה על נופי הערבה, על ארץ החרדונים ועל פארק הצפרות, שנמצא ממזרח לגבעה ושמה היא מצפור החרדונים.
לפי נתוני 2012, קיימות בשמורה כמאה מחילות, ומהשביל המוביל למצפור החרדונים ניתן לפנות דרומה ולהגיע לפארק הצפרות הבינלאומי.
ג'ייסון סודייקיס

ביוגרפיה

סודייקיס נולד בפיירפאקס, וירג'יניה שבארצות הברית למשפחה נוצרית ממוצא ליטאי, אירי וגרמני. הוריו הם קת'רין, סוכנת נסיעות ואיש העסקים דן סודייקיס.
סודייקיס ממשפחה נוצרית ממוצא גרמני אירי מצד אמו וליטאי מצד אביו. גדל לצד שתי אחיותיו קריסטין ולינדזי והתחנך בעיר אוברלאנד פארק שבקנזס. דודו הוא כוכב קומדיית המצבים "חופשי על הבר", ג'ורג' וונדט.
הוא נולד עם אנוסמיה (תתרנות) שגרמה לו להיות ללא חוש ריח וכמעט ללא חוש טעם.

קריירה

החל את דרכו כקומיקאי מתחיל בארגון הקומי "קומדי ספורטז" שבקנזס סיטי. לאחר מכן עבר להתגורר בשיקגו שם שיחק ב"תיאטרון איי. או" והיה ממקימי ההרכב הקומי " J.T.S. Brown".

כשחקן

ב-2007 שיחק סודייקיס בסרטים "ביל" "עשר" ו"לעקוב אחרי הבלשים". בנוסף הוא החל את תפקיד האורח הגדול שלו בקומדיית המצבים המצליחה "רוק 30" בתור עורך הדין פלוייד דיברבר.
ב-2008 התפרסם לראשונה בקומדיה קולנועית, "מה שקורה בווגאס" בתור מייסון ארוסהּ של ג'וי פאולר (קמרון דיאז). בשנת 2009, הוא החל לדבב את דמויותיהם של הולט וטרי בסדרה "המופע של קליבלנד" עד לירידת הסדרה ב-2013.
ב-2010 הופיע בקומדיית הפעולה "אקסית במצור" בתפקיד סטיוארט, חברה לעבודה של הכתבת ניקול הארלי (ג'ניפר אניסטון) ובקומדיה "הולכים רחוק" בתור בוקס חברו התומך של גארט (ג'סטין לונג). בנוסף, הוא התארח בשני פרקים בסדרה "פילדלפיה זורחת".
ב-2011 שיחק סודייקיס בקומדיות "איך להיפטר מהבוס" בתפקיד רואה החשבון קורט באקמן ו"רווקים לשבוע" לצידו של אוון וילסון. בשנת 2013, שיחק בסרטים "סרט 43", "חברים לשתייה", "אנחנו המילרים" לצד ג'ניפר אניסטון ודיבב את דמותו של פרופסור בומבה בסרט האנימציה "הממלכה הסודית". בשנת 2014, שיחק בסרט ההמשך "איך להיפטר מהבוס 2".
בשנים 2015-2018 שיחק בשלושה עשר פרקים בסדרה הקומית "האיש האחרון בעולם", בתור אחיו של ויל פורטה.
בשנת 2016 שיחק בקומדיית הפעולה "מאסטר מיינדס" לצידם של זאק גאליפנאקיס, קריסטן ויג ואוון וילסון.
בשנת 2017 שיחק במותחן "קולוסאל", לצד אן האת'וויי.

חיים אישיים

סודייקיס היה נשוי משנת 2006 ועד 2010 לתסריטאית הסדרה "רוק 30" קיי קנון.
בנובמבר 2011, הוא החל לצאת עם השחקנית והדוגמנית אוליביה ווילד. הם התארסו בינואר 2013 וב-23 באפריל 2014 נולד בנם, אוטיס אלכסנדר וב-11 באוקטובר 2016 הביאו לעולם בת משותפת, דייזי ג'וספין סודייקיס.
הסוף המאושר

תקציר העלילה

מרי ספנסר (ג'ין סימונס) ובעלה פרד (ג'ון פורסיית') נשואים 16 שנים וגרים בדנבר, קולורדו. פרד הוא יועץ מס אמיד, מוקף בנשים ומרי היא עקרת בית משועממת וממורמרת שמוצאת מפלט בשתיית אלכוהול. היא לא דמיינה כך חיי נישואים לאחר שהייתה מושפעת מסרטי קולנוע על אהבה שנגמרת בסוף מאושר כמו בסרט קזבלנקה.
מצבה מידרדר, היא נעצרת בגלל נהיגה בשכרות וגם מבצעת ניסיון התאבדות. היא מתחילה לבזבז הון על קניות ופרד מבטל לה את כרטיס האשראי. בתה מארג' (קטי פילדס) מתרחקת ממנה ורק שתי נשים מנסות לעזור לה - אמה (תרזה רייט) והעוזרת הנאמנה אגנס (נאנט פברי).
פרד מתכנן מסיבה ליום השנה ה-16 לנישואיהם. מרי הולכת לסלון יופי ומקבלת החלטה לברוח מחייה האומללים. היא ממשכנת את שעונה היקר וקונה כרטיס לנסאו באיי הבהמה. במטוס היא פוגשת את פלו האריגן (שירלי ג'ונס) שלמדה אתה בקולג' והם לא נפגשו 16 שנה. בעוד שמרי נישאה, פלו בחרה לחיות חיים חופשיים ולהיות פילגש לגברים עשירים וכעת היא טסה לנסאו לפגוש את הגבר האחרון בחייה, סאם (לויד ברידג'ס). מרי מספרת לה כי ברחה מפרד ופלו אומרת כי תעזור ותדאג לה.
החופשה בנסאו משפיעה לטובה על מרי. בקזינו מבחין בה פרנקו (בובי דארין), נוכל מלוס אנג'לס שיודע "להתלבש" על נשים מבוגרות עשירות ולסחוט מהם כספים. הוא מתחיל לחזר בערמומיות אחרי מרי והיא נענית לו כמעט עד שהיא אומרת לו שבעלה אינו עשיר והוא מסתלק.
כאשר פלו מודיעה לה כי סאם מתגרש מאשתו ומתחתן אתה, מחליטה מרי לחזור. אמה מפצירה בה שתחזור לפרד אבל היא מעדיפה לגור לבד, למצוא עבודה וללמוד בקולג' בשיעורי לילה. פרד מבקש ממנה לחזור אבל היא מהססת.
פרנסיס פוקויאמה

תולדות חייו

פרנסיס פוקויאמה נולד בשכונת הייד פארק שבשיקגו, וגדל בניו יורק ובעיירה סטייט קולג', פנסילבניה. הוא בן למיעוט היפני אמריקאי. אביו, יושיו פוקויאמה היה כומר פרוטסטנטי, בעל תואר דוקטור לסוציולוגיה מאוניברסיטת שיקגו; אימו, ילידת יפן, הייתה בתו של פרופסור לכלכלה, אשר עמד בראש המחלקה לכלכלה באוניברסיטת קיוטו והיה נשיא האוניברסיטה העירונית של אוסקה. קיבל תואר ראשון מאוניברסיטת קורנל בלימודים קלאסיים, ודוקטורט במדע המדינה מאוניברסיטת הרווארד.
משנת 2010 נושא במספר תפקידים באוניברסיטת סטנפורד, לפני כן שימש כפרופסור לכלכלה פוליטית בינלאומית וראש התוכנית לפיתוח בינלאומי בבית הספר ללימודים מתקדמים של אוניברסיטת ג'ונס הופקינס.
פרננדו הראשון, מלך לאון

ביוגרפיה

פרננדו הראשון נולד בשנת 1015 לסנצ'ו השלישי, מלך נווארה ומוניאדונה מקסטיליה, בתם של סנצ'ו גרסיה, רוזן קסטיליה ואורקה גומס. בשנת 1035 מת אביו סנצ'ו השלישי, והוריש לפרננדו את רוזנות קסטיליה, שהועלתה על ידו למעמד של ממלכה. פרננדו שהיה נשוי לסאנצ'ה מלאון, אחותו של ברמודו הראשון, מלך לאון, כרת ברית עם נווארה נגד ממלכת לאון. בקרב טמארון בשנת 1037 מת ברמודו הראשון ללא יורשים, ופרננדו, גיסו של ברמודו, תבע לעצמו את הכתר של ממלכת לאון על ידי הדגשת זכות הירושה של אשתו לכתר, ובכך הביא לאיחוד הראשון בין קסטיליה ללאון.
פרננדו לחם כנגד המוסלמים בספרד, וכבש את טולדו, סביליה, סרגוסה וצפון פורטוגל, ובכך שלט על כמחצית משטח ספרד המודרנית. בשנת 1056 הכתיר פרננדו את עצמו לקיסר, מאחר שאף ממלכת אראגון סרה לפיקודו.
ב-24 בדצמבר 1065 מת פרננדו הראשון, ולאחר מותו פוצלה הממלכה בין בניו: סנצ'ו השני ירש את ממלכת קסטיליה, אלפונסו השישי ירש את ממלכת לאון, גרסיה ירש את ממלכת גליסיה, אוראקה ירשה את העיר סמורה ואלווירה ירשה את טורו (Toro).
לוריין קלי

ביוגרפיה

קלי נולדה בגלאזגו שבסקוטלנד. לאחר התיכון היא תכננה ללמוד אנגלית ורוסית באוניברסיטה, אך לאחר מכן ויתרה על כך על מנת להתחיל לעבוד בעיתון המקומי "East Kilbride News".
בשנת 1983 הצטרפה לצוות הערוץ של "BBC סקוטלנד", וב-1984 הצטרפה לחברת הטלוויזיה "TV-am" ככתבת בסקוטלנד, היא סיקרה בין היתר את האסון של טיסה 103 של פאן אמריקן.
בשנת 1990 החלה לשמש כמנחה של התוכנית "בוקר טוב בריטניה".
באירוויזיון 2003 ואירוויזיון 2004 הגישה את תוצאות הניקוד של בריטניה, בכך החליפה את המגיש קולין ברי, שכיהן בתפקיד שנים קודם לכן. 
ב-2005 ו-2006 הנחתה את "Glenfiddich Spirit of Scotland Awards", טקס אנשי השנה הסקוטי, המוענק לאישים חשובים בסקוטלנד. 
היא בעלת טור בעיתון סאן. היא פטרונית של ארגון הצדקה "Worldwide Cancer Research
".
אירינה לויטינה

ביוגרפיה

אירנה סולומונובה-לויטינה היא שחמטאית יהודיה ילידת סנקט פטרבורג. עוד בתקופה שהייתה שחמטאית מהטובות בעולם, שיחקה ברידג'. השלטון הקומוניסטי בברית-המועצות, טיפח את משחק השחמט ובאופן מעשי אסר לשחק ברידג'. עוד לפני שלויטינה היגרה בדצמבר 1990 לארצות-הברית, היא החליטה לעזוב את השחמט ולהתרכז בברידג'. בארצות-הברית חידשה את פעילותה השחמטית והפכה לשחקנית ברידג' מקצוענית. בתקופת מגוריה בברית-המועצות, הייתה אירינה לויטינה לאזרח הסובייטי הראשון שזכה בפרס בינלאומי בברידג', כאשר זכתה בפרס AlpWater Award בשנת 1986.
לויטינה היגרה לארצות-הברית בעקבות אחיה איליה והשתקעה בעיר מגוריו בניו ג'רזי. בנוסף לעבודתה כשחקנית ברידג' מקצוענית, היא מלמדת שחמט.
בשנת 2007 הייתה מעורבת במחלוקת פוליטית ביחד עם חברותיה לנבחרת ארצות-הברית בברידג' שזכתה באליפות העולם שהתקיימה בשאנגחאי שבסין.
שחקניות נבחרת הברידג' הביעו את התנגדותן לנשיא ג'ורג' ווקר בוש. השחקניות בנבחרת הצטלמו באירוע הרשמי של חלוקת הפרסים במסעדה, כשהן מחזיקות תפריט שעל צידו האחורי כתוב "We did not vote for Bush."
האירוע עורר סערה. התאגדות הברידג' האמריקאית חששה מאובדן חסויות כספיות וגינתה את השחקניות. חלק מהשחקניות התנצלו. לויטינה הייתה אחת מהשחקניות שסירבו להתנצל.
תקשורת תאית (ביולוגיה)

תקשורת תאית, (נקראת גם: סימון תאי; באנגלית: Cell signaling) פירושו כלל התקשורות הכימיות בתוך תאים וביניהם. תקשורת תאית היא הבסיס הביוכימי לתהליכים הביופיזיקאליים של מעבר אותות.
התקשורת הזאת מחוללת שינויים תוך תאיים וסביבתיים, ויכולה להתבטא כהתפתחות תאית (כמו למשל ביצירת קשר עצבי בין נוירונים, תיקון רקמתי, התחסנות, וכינון הומאוסטזה כמו כאשר תא מקבל נוטריאנטים שונים המחזירים אותו לאיזון ביולוגי. פגמים בתקשורת התאית נעים בין חוסר חשיבות לכשל מערכתי של ממש, כל מקרה לגופו.
נהוג לחלק את התקשורת התאית לתוך-תאית ובין-תאית.
בתקשורת תוך-תאית החומרים פועלים בתוך התא עצמו, ואילו בתקשורת בין-תאית החומרים השונים עוזבים את התאים בתהליך של אקסוציטוזה, היכול להתרחש במגוון דרכים, תלוי בסוג החומר העוזב. חומרים רבים עוזבים את התא בבדידות, אל הנוזל החוץ-תאי, בין התאים או אל זרם הדם, ומשם מגיעים לתא המטרה, אך אם מדובר בתקשורת עצבית אופיינית, אפשר שישתחררו כשהם ארוזים בבועית (אריזה של מולקולות לבועיות הנוצרות באברון גולג'י) ורק בצורה זו ישוחררו לתא, תוך חציית הסינפסה.

סוגי התקשורת התאית

להלן יפורט על סוגים שונים של תקשורת תאית, תוך תאית ובין תאית כאחד.

בין-תאית

ישנן מספר מערכות אופייניות של תקשורת תאים, כמו למשל, המערכת האנדוקרינית, והמערכת העצבית

אבולוציה של מערכות תקשור

מקובל כי קיימת קרבה אבולוציונית, בין המערכת האנדוקרינית לרעותה העצבית, והדבר ניכר באופן הפעולה הדומה בהקשרים כגון קשירת ליגנד.
רב הונא (הכהן)

רב הונא (השני) היה אמורא שחי בדור השלישי והרביעי לאמוראי בבל. הוא היה כהן, בניגוד לרב הונא הידוע שהיה "ישראל".
רב הונא נולד למשה בר עצרי העשיר שהתגורר בבבל. הוא למד בישיבתו של רב הונא (האמורא הידוע רבו של רב חסדא). התגורר בבבל, ועלה לארץ ישראל שם קיבל תורה מפי גדולי החכמים - רבי אלעזר רבי אמי רבי אבהו ורבי חייא בר אבא.
הוא למד גם אצל רב הונא בר חיננא. מסופר כי בצעירותו בתקופת שהותו בבבל, הוא היה עני מאוד. אביי יעץ שיגרש את אשתו ויגבה מאביו - שהיה עשיר מופלג והיה הערב - את כתובתה, ואחרי זה יחזירנה. אף על פי שבמשנה מובא כי המגרש את אשתו בבית דין במקרה כזה שכתובתה על אחרים, צריך לידור ממנה הנאה כדי שלא יחזירנה לאחר הגירושין, וזאת מפני חשש שמא מערים הוא לגרש אותה כדי שתגבה את כתובתה ותתעשר, נענה אביי שיכול הוא לגרש את אשתו בצנעא ללא התערבות בית דין וממילא לא יכריחוהו לעשות כך. לבסוף התברר שהוא כהן ואינו יכול לגרש את אשתו כי אז יהיה אסור לו להחזיר אותה. אמר על כך אביי: ""בתר ענייא אזלא עניותא" - אחרי עני הולכת העניות אף על פי שהיה עני ואף על פי שהותר לו לאכול מעשר - בתור כהן, הוא סירב לאכול מעשר שני.
נמל התעופה הבינלאומי של פוקט

מתקני הנמל

השדה שוכן בגובה 25 מטרים מעל פני הים, ובו מסלול טיסה יחיד מאספלט שאורכו 3,000 מטרים.
בשדה שני טרמינלים: טרמינל 1 משמש לטיסות בינלאומיות וטרמינל 2 משמש לטיסות פנים ארציות. בשטח השדה ממוקם בית המלון Phuket Airport 24/7 Hotel.
גשר ואסקו דה גאמה

הקמת הגשר

ליסבון יושבת על הגדה הצפונית של שפך הטז'ו, שהיווה מכשול מפני הגעה של תושבי הגדה הדרומית אל העיר. בשנת 1966 הוקם גשר 25 באפריל באורך של 1013 מטרים מעל הקטע הצר ביותר של הטז'ו בקרבת ליסבון. עם השנים, עומס התנועה על הגשר היה לבלתי נסבל ובשנת 1992 החליט המשרד לעבודות ציבוריות, תחבורה ותקשורת להקים גשר נוסף מעל הטז'ו, לאחר שהאופציה לחפירת מנהרה נשללה. שלוש חלופות נבחנו, והמזרחית ביותר, והארוכה ביותר שבו רוחב הנהר מעל 10 קילומטרים, נבחרה. ביולי 1992 אישרה הממשלה את התוכנית ובסוף 1994 היא אושרה בידי הקרנות המבניות של האיחוד האירופי. הגשר אושר למרות מחאות של ארגוני סביבה שהזהירו מפני פגיעה בציפורים מקננות ודגים.
בשנת 1994 נבחר קונסורציום שכלל חברות פורטוגליות (50.4%), חברה צרפתית (24.8%) וחברה בריטית (24.8%) להקמת הגשר. מימון הגשר כלל 319 מיליון אירו מענקים של הקרנות המבניות של האיחוד האירופי, 299 מיליון אירו בהלוואה של האיחוד האירופי, 50 מיליון אירו מהכנסות צפויות של גשר 25 באפריל, בהנחה שדמי המעבר עליו יועלו כדי לממן את הגשר החדש, 164 מיליון אירו תמיכה של ממשלת פורטוגל ו-66 מיליון אירו של המשקיעים. עלות הקמת הגשר הייתה 897 מיליון אירו (1.1 מיליארד דולר אמריקאי), מתוכם 644 מיליון אירו לעבודות הבנייה והשאר - לפיצויים והוצאות אחרות. על פי החוזה להקמת הגשר, ניתנה לקונסורציום בלעדיות על כל מעברי הטז'ו באזור ליסבון לתקופה של כ-33 שנים. בתחילה הייתה כוונה להעלות את דמי השימוש בגשר 25 באפריל באופן משמעותי ולבטל את המעבר חינם בחודש אוגוסט, אולם לאחר מחאות חריפות הסכימה הממשלה לבטל את העלאת המחירים ולשלם את ההפרש מכספי משלם המיסים.
עבודות הקמת הגשר החלו בפברואר 1995 והגשר נפתח לתנועת כלי רכב ב-29 במרץ 1998, זמן קצר לפני פתיחת תערוכת היריד העולמי אקספו 98. על הקמת הגשר עמלו 3,300 עובדים במשך תקופה של 18 חודשי הכנה ולאחריהם 18 חודשי בנייה.
על מנת שהגשר יוכל לעמוד בפני רעידות אדמה עוגנו יסודות הגשר העמוקים ביותר 95 מטרים מתחת לגובה פני הים.

אגרה

הגשר הוא כביש אגרה מתוך כוונה שהאגרה תחזיר את עלויות הבנייה. המחיר ב-2014 לרכב פרטי היה 2.65 אירו לנסיעה מדרום לצפון. מצפון לדרום לא נגבית אגרה.
שמיר ליטל

ביוגרפיה

ליטל נולדה בלואיוויל שבקנטקי וגדלה בשיקגו. אביה שון היה שחקן פוטבול באוניברסיטת מזרח אילינוי ואמה הייתה אתלטית וכדורסלנית באוניברסיטה. היא החלה להתאמן באתלטיקה בגיל שמונה, בגיל 16 התחרתה לראשונה בריצת 400 מטר משוכות ועד מהרה זכתה באליפות ארצות הברית לנערות. 
ב-2013 החלה ללמוד ולהתחרות באוניברסיטת טקסס A&M. ב-2014 זכתה באליפות העולם באתלטיקה לנוער שהתקיימה באורגון, בריצת 400 מטר משוכות ובמרוץ השליחות 400X4 מטר, באותה שנה זכתה באליפות ארצות הברית לנוער  ובאליפות ה-NCAA והייתה בכך לאלופה הצעירה ביותר במקצוע זה. ביולי 2015 זכתה פעם נוספת באליפות ה-NCAA בתוצאה של 53.74 שניות, שיא  אישי ותוצאת השנה במקצוע זה בעולם. היא הצעירה ביותר מעולם שירדה מגבול ה-54 שניות בריצה זו. בהמשך החודש זכתה במדליית זהב במשחקים הפאן-אמריקאיים בתוצאה של 55.50 שניות.  
באליפות העולם באתלטיקה 2015 זכתה במדליית כסף בתוצאה של 53.94 שניות, לאחר המנצחת זוזאנה היינובה. 
במבחנים האמריקאים לאולימפיאדת ריו דה ז'ניירו (2016) שנערכו ביוג'ין, אורגון ביולי 2016 סיימה ליטל במקום חמישי בשלב חצי הגמר בריצת 400 מטר משוכות בתוצאה של 55.64 שניות ולא עלתה לריצת הגמר ולא נכללה במשלחת האמריקאית למשחקים. 
ביוני 2017 קבעה שיא אישי של 52.75 שניות, תוצאה המדרגת אותה תשיעית בכל הזמנים. במסגרת ליגת היהלום שנערכה בלונדון ביולי אותה שנה היא סיימה במקום שלישי בריצת 400 מטר בשיא אישי חדש של 50.40 שניות. באליפות העולם באתלטיקה 2017 לא העפילה למקצה הגמר. באוגוסט 2018 זכתה במדליית זהב באליפות צפון אמריקה, מרכז אמריקה והקריביים בשיא אליפות של 53.32 שניות.
סימני ההיכר שלה הם קשת ססגונית לשיער ומשקפי מלקולם X.
אורגן (חברה בע"מ)

בדיני חברות, אורגן הוא גוף (אדם, או מספר בני אדם) הפועל במסגרת החברה, שפעולתו נחשבת כפעולת החברה. בישראל מגדיר סעיף 46 לחוק החברות, תשנ"ט - 1999 את האורגן כ"האספה הכללית, הדירקטוריון, המנהל הכללי וכל מי שעל פי דין, או מכוח התקנון רואים את פעולתו בעניין פלוני כפעולת החברה לאותו עניין".
לעיתים, כאשר האורגן פעל בדרך בלתי ראויה, ולמשל, ניהל את החברה תוך נטילת סיכון בלתי סביר, ניתן יהיה לחייב את האורגן אישית בחובות החברה, אם בדרך של הרמת מסך, דהיינו שיוך חובות החברה לבעליה, תוך התעלמות מעקרון האישיות המשפטית הנפרדת, ואם בדרך של הטלת "אחריות אישית" על האורגן שפעל בדרך לא ראויה (סעיף 54 לחוק החברות). 
מושג ה"אורגן" מאפשר אף להטיל אחריות פלילית על חברה בע"מ, בנוסף לאחריותו האישית של האורגן.
בקאסי

מסחר

בשנים האחרונות, לאור העובדה כי העיר ממוקמת ליד עיר הבירה ג'קרטה, החלה בקאסי להתפתח מבחינה כלכלית-מסחרית. זאת בעזרת גישה לעיר הבירה של אינדונזיה בעזרת כבישים מהירים, וכן קשרים עם עוד ערים סמוכות.
ישנם כמה מרכזי קניות בעיר: קניון Grand Mall, קניון Metropolitan Mall, "המרכז המסחרי של בקאסי", פארק Mega Bekasi Hypermall ,Bekasi Cyber Park
ו-Bekasi Square.

תעבורה

בגלל היותה קרובה לעיר הבירה ג'קרטה, סובלת העיר מפקקי תנועה בכבישים המחברים בינה לבין הבירה. נעשים מאמצים לשפר את התשתיות ולייעל את נתיבי התנועה, בעיקר באזורים של מחוז Pondok Gede ונהר Kalimalang.
אלכס קוסטיץ'

ביוגרפיה

קוסטיץ' למד בתיכון בקינגהם בראון וניקולס שבקיימברידג', מסצ'וסטס. הוא בוגר אוניברסיטת סטנפורד.
במשחקים הפאן-אמריקאיים שנערכו באינדיאנפוליס, אינדיאנה, בשנת 1987 זכה קוסטיץ' במדליית זהב במשחה ל-1500 מטר חופשי בתוצאה של 15:20.90 דקות.
במשחקים הפאן-אמריקאיים שנערכו בהוואנה, קובה, בשנת 1991 זכה קוסטיץ' בשתי מדליות זהב במשחה ל-1500 מטר חופשי בתוצאה של 15:21.36 דקות והגן על תוארו ובמשחה ל-400 מטר מעורב אישי בתוצאה של 4:23.96 דקות.
קוסטיץ' הוא הומוסקסואל מוצהר, השתתף וזכה במספר תחרויות של הגיי גיימס. כמו כן הוא מחזיק בשיאי התחרות. הוא ממשיך להשתתף בתחרויות שחייה למסטרס, בעיקר שחייה במים פתוחים ושחייה למרחקים ארוכים ומחזיק בשיאים אמריקאים למסטרס.
יהודה דרורי

יהודה דרורי (נולד ב-1936) הוא בכיר לשעבר במשרד ראש הממשלה . שמש כמשנה למנכ"ל אשר היה הממונה על יישום הרפורמה במגזר הציבורי בהמשך להמלצות ועדת קוברסקי, דירקטור בבזק, בנק הפועלים, הפניקס, וכלל ביטוח.

ביוגרפיה

דרורי נולד בתל אביב, למד בקיבוץ גבע ובבית הספר החקלאי כדורי. שירת בצבא בגדוד 890. למד לתואר ראשון במדעי המדינה, ותואר שני ביחסים בינלאומיים ולימודי דוקטורט במדעים אסטרטגיים באוניברסיטת דרום קליפורניה USC.
דרורי החל לעבוד במשרד התקשורת  1973. ב-1974 עבר לאג"ת בצה"ל. בשנים 1981-1988 מילא מספר תפקידים במגזר הציבורי.
בשנות התשעים היה דירקטור בחברות המובילות במשק הישראלי: בזק, בנק הפועלים, הפניקס, כלל ביטוח. שימש יו"ר ועדת ההשקעות של קבוצת הפניקס אחזקות. בשנים 1990–1993 כיהן כדירקטור מטעם הציבור בחברת בזק.
משמש לוביסט ויועץ פרלמנטרי בכנסת.
כתב, ערך והפיץ של כתב העת הפרלמנטרי "קריאה ראשונה".
תורם מזמנו בהקמתה וניהול עמותת בוגרי בית הספר כדורי ופעיל ציבורי למען שימור ים המלח.
מרצה ומנחה קבוצות בנושאי ממשל, ביטחון ופוליטיקה.
הדיוויזיה הראשונה (ורמאכט)

היסטוריה

הדיוויזיה הוקמה ב-1 באוקטובר 1934 בקניגסברג, על בסיס הדיוויזיה ה-1 של הרייכסווהר, והועמדה תחת פיקוד גאורג פון קיכלר. במהלך המערכה בפולין לחמה הדיוויזיה כחלק מקורפוס וודריג, במסגרת הארמייה השלישית. במהלך המערכה על צרפת לחמה הדיוויזיה כחלק מהקורפוס ה-1 במסגרת הארמייה הרביעית, ולאחר מכן במסגרת הארמייה ה-18. במהלך מבצע ברברוסה לחמה הדיוויזיה כחלק מהקורפוס ה-1 ולאחר מכן כחלק מהקורפוס ה-38, במסגרת הארמייה ה-18. בהמשך לחמה הדיוויזיה בקרבות השונים בגזרה הצפונית, עד לשנת 1944. בינואר 1944 הועברה הדיוויזיה תחת פיקוד ארמיית הפאנצר הראשונה, ולחמה עמה בקרבות השונים באוקראינה. באוגוסט 1944 הועברה הדיוויזיה תחת פיקוד ארמיית הפאנצר השלישית, ולחמה עמה בליטא, ולאחר מכן בפרוסיה המזרחית. הדיוויזיה לחמה בקניגסברג כחלק מהארמייה הרביעית עד לכניעתה ב-9 באפריל 1945, ולאחר מכן לחמה בפילאו כחלק מארמיית מזרח פרוסיה עד סוף המלחמה, ואז נכנעו שרידיה לכוחות הצבא האדום.
שיחור לבנת

שִׁיחוֹר לִבְנָת הוא נחל באזור הכרמל המוזכר בספר יהושע.
נחל שיחור לבנת נמצא לכאורה בחלק הדרומי-מערבי של נחלת שבט אשר, על פי הפסוקים בספר יהושע:
"וַיֵּצֵא הַגּוֹרָל הַחֲמִישִׁי לְמַטֵּה בְנֵי אָשֵׁר לְמִשְׁפְּחוֹתָם: וַיְהִי גְּבוּלָם חֶלְקַת וַחֲלִי וָבֶטֶן וְאַכְשָׁף: וְאַלַמֶּלֶךְ וְעַמְעָד וּמִשְׁאָל וּפָגַע בְּכַרְמֶל הַיָּמָּה וּבְשִׁיחוֹר לִבְנָת:"
במאה ה-20 הוצע לזהותו בשני אתרים. האחד, לדעתו של החוקר יוחנן אהרוני, בשפך נחל קישון ותל אבו הואם, שזוהה כנמל לבנת; והשני בנחל תנינים הנשפך לים התיכון מדרום לטנטורה, המזוהה כעיר המקראית דֹּאר.
El Anillo

רקע וכתיבה

השיר נכתב על ידי אדגר באררה, אנדרה קסטרו, ג'יזוס הררה ואוסקר הרנדה. השיר הוא שיר בסגנון הפופ הלטיני, המשלב בתוכו גם את סגנון הפאנק הברזילאי. מגזין הבילבורד ערכו ראיון עם לופז בו היא דיברה על השיר.
עם השיר הופיעה לופז לראשונה, בטקס פרסי הבילבורד הלטיני ה-25.

רמיקס

ביולי 2018, יצא לאור הרמיקס הרשמי של השיר, אשר הכיל בתוכו את הזמר הפוארטו ריקני אוזונה. ב-2 ביולי באותה השנה, נשלח השיר אל הרדיו האמריקאי. מגזין הבילבורד אמרו על הרמיקס כי "אוזונה מביא עמו את הרגאטון והטראפ, דבר אשר מוסיף רבות לשיר".

וידאו קליפ

הווידאו קליפ המלא שיצא עבור השיר צולם על ידי סנטיאגו סלוויצ'ה בלוס אנג'לס. הקליפ מציג בתוכו את לופז כמלכה השולטת בטירה רחבת ממדים, ואת השחקן מיגואל אנג'ל סילבסטרה כבכיר ליבה, אשר נלחם למענה.
בשלושה ימים מרגע צאתו, צבר הקליפ למעלה מ-10 מיליון צפיות, ונכון ל-19 ביוני 2018, מונה הצפיות שלו עומד על כ-105 מיליון צפיות.
תוכנית ארטמיס

היסטוריית התוכנית


התוכנית נהנית מגיבוי ועידוד הנשיא דונלד טראמפ.

תקציב

הערכות מדברות על תקציב שנע בין 30 ל־40 מיליארד דולר. יש להניח שנתון זה יישתנה עם התפתחות ותכנון התוכנית.
ג'ו פלניגן

ביוגרפיה

פלניגן נולד בשם גוזף דניגן השלישי בלוס אנג'לס, קליפורניה. שמו שונה לג'ו פלניגן כאשר אומץ על ידי אביו החורג, ג'ון פלניגן. כאשר היה בן 6, עברה משפחתו לעיירה קטנה ליד רינו, נבדה. בגיל 14 הוא החל ללמוד בפנימייה בקליפורניה. מאוחר יותר למד היסטוריה באוניברסיטת קולורדו. 
בעצתו של חבר, החל פלניגן לקחת שיעורי משחק כדי לגבור על ביישנותו וללא תכנון לפצוח בקריירת משחק.
כחלק מתוכנית חילופין של האוניברסיטה בה למד, עבר פלניגן ללמוד שנה באוניברסיטת סורבון אשר בצרפת.
לאחר שסיים את לימודיו, הוא החל בקריירת כתיבה. הוא עבד ב"קפיטון היל" ולאחר מכן במספר הוצאות לאור בניו יורק.
בעצת חבריו הוא החל ללמוד בבית ספר למשחק "Neighborhood Playhouse" וב-1994 עבר ללוס אנג'לס כדי לפתח קריירת משחק.
פלניגן ביצע מספר הופעות אורח בסדרות: פרופיילר, אחיות ו"First Monday", ולבסוף ב-2004, הוא קיבל תפקיד קבוע בסדרה סטארגייט אטלנטיס. הוא כתב לסדרה שני פרקים והופיע בתפקיד אורח בפרק העונה העשירית של סטארגייט SG-1.

חייו האישיים

פלניגן גר בוונקובר, קנדה, היכן שמצולמת במשך השבוע "סטארגייט אטלנטיס", ובסופי שבוע הוא טס חזרה למשפחתו אשר גרה במליבו.
פלניגן היה נשוי לשחקנית והציירת קתרין קאוזי מאז 1996, השניים נפרדו בינואר 2014. לזוג שלושה ילדים. פלניגן חובב סקי, גלישה וטיפוס הרים.
מרדכי נויגרשל

ביוגרפיה

גדל בנתניה ולמד בישיבת היישוב החדש בישיבת בית התלמוד ובישיבת חברון בירושלים. מרצה ליהדות בדגש על נושאי אקטואליה בראי היהדות. מגיש תוכנית שבועית בשם "בית מדרש לאקטואליה" ברדיו קול חי, המשודרת יחד עם בצלאל קאהן ובה דנים על נושאים אקטואליים מזווית יהודית. בעבר הגיש תוכניות נוספות.
הוא משיב לתשובות גולשים במסגרת שו"ת באתר "מורשת". מייסד ויו"ר ארגון "יהדות מזווית שונה".
הרב נויגרשל נשוי ואב לשישה, מתגורר בשכונת רמות בירושלים. גיסו הוא הרב מרדכי אברמובסקי, רבה של זכרון יעקב.